CELEX: 32021R0532
Language: sl
Date: 2021-03-22 00:00:00
Title: Izvedbena uredba Komisije (EU) 2021/532 z dne 22. marca 2021 o uvrstitvi določenega blaga v kombinirano nomenklaturo

26.3.2021   
               
               
                  SL
               
               
                  Uradni list Evropske unije
               
               
                  L 106/55
               
            
         IZVEDBENA UREDBA KOMISIJE (EU) 2021/532
         z dne 22. marca 2021
         o uvrstitvi določenega blaga v kombinirano nomenklaturo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in člena 58(2) Uredbe,
         ob upoštevanju naslednjega:
         
                     (1)
                  
                  
                     Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe za uvrstitev blaga iz Priloge k tej uredbi.
                  
               
                     (2)
                  
                  
                     Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
                  
               
                     (3)
                  
                  
                     Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznako KN v stolpcu 2 na podlagi utemeljitve v stolpcu 3 navedene razpredelnice.
                  
               
                     (4)
                  
                  
                     Primerno je določiti, da se lahko imetnik v skladu s členom 34(9) Uredbe (EU) št. 952/2013 še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
                  
               
                     (5)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
         
         
            Člen 2
            V skladu s členom 34(9) Uredbe (EU) št. 952/2013 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. marca 2021
            
               
                  Za Komisijo
               
               Gerassimos THOMAS
               
                  generalni direktor
               
               
                  Generalni direktorat za obdavčenje in carinsko Unijo
               
            
         
         
            (1)  UL L 269, 10.10.2013, str. 1.
         
            (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
      
      
         
            PRILOGA
            
                        Opis blaga
                     
                     
                        Uvrstitev
                        (oznaka KN)
                     
                     
                        Utemeljitev
                     
                  
                        (1)
                     
                     
                        (2)
                     
                     
                        (3)
                     
                  
                        Aparat (t. i. bazna postaja oziroma snemalnik „vse-v-enem“ za IP-kamere) v ohišju velikosti približno 33 × 23 × 8 cm, ki je sestavljen iz naslednjih sestavnih delov:
                        
                                    —
                                 
                                 
                                    pasivni in aktivni elementi,
                                 
                              
                                    —
                                 
                                 
                                    procesor,
                                 
                              
                                    —
                                 
                                 
                                    grafična kartica,
                                 
                              
                                    —
                                 
                                 
                                    notranji pomnilnik (trdi disk).
                                 
                              Aparat nima TV-sprejemne enote.
                        Aparat je opremljen z naslednjimi vmesniki: RJ45, USB, VGA, SPF in HDMI ter integriranim stikalom z osmimi vrati z napajanjem PoE (napajanje po eternetu).
                        Opremljen je s „standardnim operacijskim sistemom za stroje za avtomatsko obdelavo podatkov“. Je tudi prednastavljen in nanj je prednaložena posebna „programska oprema za upravljanje kamere“ ter vključuje tudi licence za osem kanalov.
                        Aparat je zasnovan za sprejemanje zvočnih in video podatkov prek telekomunikacijskega vmesnika (in internetnega protokola (IP)) z največ osmih nadzornih kamer (IP-kamere). Podatki se lahko snemajo na notranji trdi disk, na zunanji pomnilnik (prek vmesnika USB), aparat pa lahko podatke prek telekomunikacijskih omrežij pošilja tudi na drug IP-naslov (na primer strežnik, usmerjevalnik, mobilni telefon ali stroj za avtomatsko obdelavo podatkov).
                        Aparat se lahko priključi na monitor ali zaslon in na tipkovnico za upravljanje. Namenjen je za uporabo v varnostnem in nadzornem sistemu.
                     
                     
                        8521 90 00 
                     
                     
                        Uvrstitev opredeljujejo splošni pravili 1 in 6 za razlago kombinirane nomenklature, opomba 3 k oddelku XVI, opomba 5(E) k poglavju 84 ter besedilo oznak KN 8521  in 8521 90 00 .
                        Aparat naj bi glede na svoje objektivne značilnosti deloval skupaj z največ osmimi kamerami za videonadzor. Stroj, ki za ta namen snema signale kamer in jih lahko pošlje na drug IP-naslov ali jih reproducira na zaslonu ali monitorju, opravlja specifično funkcijo, ki ni obdelava podatkov v smislu opombe 5(E) k poglavju 84. (Glej tudi sodbo Sodišča z dne 17. marca 2005, Ikegami Electronics, C-467/03, ECLI:EU:C:2005:182.) Uvrstitev pod tarifno številko 8471  kot stroj za avtomatsko obdelavo podatkov je zato izključena.
                        Aparat je zasnovan za opravljanje dveh ali več dopolnilnih funkcij v smislu opombe 3 k oddelku XVI, in sicer prenos in sprejem podatkov iz tarifne številke 8517  ter snemanje in reprodukcijo slike iz tarifne številke 8521 .
                        Na podlagi objektivnih značilnosti aparata je glavna funkcija snemanje videoposnetkov v varnostnem in nadzornem sistemu. Prenos in sprejem podatkov sta zgolj pomožna funkcija, katere namen je izboljšati delovanje sistema, v katerega je aparat vgrajen. Uvrstitev pod tarifno številko 8517 je zato izključena. (Glej tudi sodbo Sodišča z dne 25. februarja 2016, G. E. Security, C-143/15, ECLI:EU:C:2016:115, točke 55 do 57).
                        Aparat je zato treba uvrstiti kot drug aparat za snemanje ali reprodukcijo slike, ki ima vgrajen videotuner (TV-sprejemno enoto) ali ne, pod oznako KN 8521 90 00 .